Avoimuusrekisterityöryhmän kokous 1/2021

Aika 12.1.2021 klo 9:00-12:00

Paikka Kokous järjestettiin etäyhteyksin

Osallistujat Niklas Wilhelmsson, yksikönpäällikkö, oikeusministeriö (pj)

Juuso Oilinki, erityisasiantuntija, oikeusministeriö

Pertti Rauhio, hallintojohtaja, eduskunnan kanslia

Miska Lautiainen, lainsäädäntöneuvos, valtiovarainministeriö

~~Liisa Partio, jäsen, Kansalaisyhteiskuntapolitiikan neuvottelukunta KANE~~

Tuomo Yli-Huttula, puheenjohtaja, Edunvalvontafoorumi

Salla Nazarenko, puheenjohtaja, Transparency Finland

Markku Jokisipilä, johtaja, eduskuntatutkimuksen keskus

Emilia Korkea-aho, apulaisprofessori

Sami Demirbas, asiantuntija, oikeusministeriö (sihteeri)

Heini Huotarinen, neuvotteleva virkamies, oikeusministeriö (sihteeri)

Anna Pohjalainen, EU-asiantuntija, oikeusministeriö (sihteeri)

1. **Kokouksen avaaminen ja esityslistan hyväksyminen**

Puheenjohtaja avasi kokouksen klo 9:02. Hyväksyttiin esityslista.

Todettiin, että valtiovarainministeriön uusi edustaja työryhmässä on Miska Lautiainen.

1. **Edellisen kokouksen pöytäkirjan hyväksyminen**

Hyväksyttiin edellisen kokouksen pöytäkirja.

1. **Soveltamisalan tarkentaminen lobbauskohteiden osalta**

Sami Demirbas esitteli soveltamisalan tarkentamista koskevan taustamuistion. Muistio on tarkoitus viedä ohjausryhmän kokoukseen 20.1. Muistiossa esitellään lyhyesti kolme vaihtoehtoista mallia lobbauskohteiden määrittelyksi. Näistä ensimmäinen kattaisi lähes kaiken valtion tason toiminnan ja toinen suurimman osan valtion tehtävien hoitamiseen liittyvästä toiminnasta. Kolmas malli kattaisi merkittävimmät lainvalmistelun lobbauskohteet, mutta hallinnonalan toimijoiden poisjättäminen synnyttäisi huomattavan sääntelyaukon. Avoimuusrekisterihankkeen toimeksiannon mukaisesti avoimuusrekisteriin rekisteröidään valtion tason toimintaan kohdistuvaa vaikuttamista. Valtio organisoi toimintaansa monessa muodossa: on virastoja, liikelaitoksia, säätiöitä jne. Taustamuistion toisella sivulla oleva kaavio havainnollistaa, mitkä toimijat kuuluisivat kunkin mallin mukaan sääntelyn piiriin.

Käytiin keskustelua eri mallien hyvistä ja huonoista puolista. Todettiin, ettei avoimuusrekisterihankkeen toimeksiannossa tarjota valmista soveltamisalan mallia. Laajoissa sidosryhmäkuulemisissa on kannatettu eduskunnan, ministeriöiden ja virastojen sisällyttämistä soveltamisalan piiriin.

Työryhmän enemmistö kannatti soveltamisalan pitämistä mahdollisimman laajana siten, että ainakin hallinnonalan virastot sisällytettäisiin (ehdotus 2) soveltamisalan piiriin. Myös ehdotukset 1 ja 3 saivat kannatusta. Esille nousi myös ajatus soveltamisalan laajennuksen toteuttamisesta vapaaehtoisuuteen pohjautuen. Kaikki työryhmän jäsenet eivät olleet vakuuttuneita vapaaehtoisuuteen perustuvan mallin toimivuudesta.

Puheenjohtaja totesi kaikkien mallien saaneen kannatusta. Päätettiin muokata taustamuistiota työryhmän jäsenten esittämien huomioiden pohjalta.

1. **Lobbauskohteen aloitteesta syntyvä yhteydenpito**

Heini Huotarinen esitteli lobbauskohteen aloitteesta syntyvää yhteydenpitoa koskevan taustamuistion. Yhteydenpito voi tapahtua sekä lobbaajan että lobbauskohteen aloitteesta. Käytännössä yhteydenpidon suunnan määrittely on oikeudellisesti hankalaa. Ohjausryhmältä haetaan linjausta siihen, voidaanko lobbauskohteen aloittama yhteydenpito sisällyttää tulevan avoimuusrekisterisääntelyn soveltamisalan piiriin.

Keskusteltiin EU:ssa ja Irlannissa omaksutuista ratkaisuista tähän kysymykseen. On tärkeää, ettei avoimuusrekisteri haittaa poliitikkojen työtä ja yhteydenpitoa sidosryhmiin. Todettiin, että avoimuusrekisterin tavoitteena on rekisteröidä ei-julkista yhteydenpitoa: sen piiristä jäävät siis pois esim. valiokuntakuulemiset, joita koskevat tiedot ovat jo nyt julkisesti saatavilla.

1. **Ohjausryhmäkokouksen valmistelu**

Puheenjohtaja totesi, että tänään asiakohdissa 3 ja 4 käsitellyt muistiot on tarkoitus viedä ohjausryhmän kokoukseen 20.1. Käytiin läpi ohjausryhmän kokouksen asialista.

1. **Muut asiat**
* Kevään kokousaikataulu

Sami Demirbas totesi, että kalenterikutsut kevään työryhmäkokouksiin on lähetetty. Kokouksia tulee olemaan noin kolmen viikon välein, yhteensä ainakin 8. Lisäkokouksia järjestetään tarpeen mukaan. Kevään aikana on tarkoitus järjestää myös kuulemisia ja työpajoja.

Puheenjohtaja lisäsi, että alkuvuodesta järjestettävissä ohjausryhmän kokouksissa tehtyjen linjausten pohjalta työryhmän on tarkoitus alkaa luonnostella pykälätekstejä. Lisäksi on ratkaistava kysymys rekisteriviranomaisesta.

* Muuta

Sami Demirbas kertoi Milttonin olleen yhteydessä sihteeristöön loppuvuodesta 2020 ja pyytäneen avoimuusrekisterihankkeen esittelyä asiakkailleen. Sihteeristö on yhdessä puheenjohtajan kanssa päätynyt siihen, ettei tällaisiin yksittäisiin tilaisuuksiin lähdetä mukaan, vaan järjestetään sopivassa vaiheessa kaikille yhteinen esittelytilaisuus.

1. **Kokouksen päättäminen**

Puheenjohtaja päätti kokouksen klo 12:01.